**ПРАВИЛА**

**ЗА ЗАКУПУВАНЕ НА ДЪРВЕСИНА ОТ ГОРСКИТЕ ТЕРИТОРИИ – ОБЩИНСКА СОБСТВЕНОСТ ОТ НАСЕЛЕНИЕТО НА ОБЩИНА КАРНОБАТ**

/приети сРешение №447/26.01.2023 г. Общински съвет – Карнобат, изменени и допълнени с Решение № 8.89/28.03.2024 г. на Общински съвет – Карнобат /

Чл. 1. С настоящите правила се уреждат условията и редът за закупуване на дървесина от горските територии – общинска собственост от населението на община Карнобат, съобразно чл. 111 от Закона за горите и чл.71 от Наредбата за условията и реда за възлагане изпълнението на дейности в горските територии - държавна и общинска собственост, и за ползването на дървесина и недървесни горски продукти.

Чл. 2.Закупуването на дървесина от горски територии, собственост на община Карнобат се осъществява при спазване принципите на равнопоставеност, недопускане на дискриминация, публичност и прозрачност.

Чл.3. /1/ Право да закупуват дървесина от горски територии-собственост на община Карнобат имат физически лица, с постоянен адрес на територията на община Карнобат, както и постоянен или настоящ адрес в съответното населено място, като закупуването е за лична употреба без право на продажба. Лицата следва да са одобрени за отпускане на целева помощ за отопление през предходната година от Агенция за социално подпомагане. В случай, че след подаване на заявленията от тези лица има останало количество дървесина, което може да бъде предоставено за закупуване по реда на настоящите правила, лицата, на които може да бъде предоставено, следва да отговарят едновременно на следните условия:

1. /изменена с Решение № 8.89/28.03.2024 г. на Общински съвет – Карнобат, в сила от 01.01.2024 г./ Средномесечният доход за предходните 6 месеца, преди месеца на подаване на декларацията, е по-нисък или равен на минималната работна заплата за страната към момента на подаване на декларацията;
2. Да нямат подадено заявление/декларация от друг член на семейството/домакинството;
3. Да имат постоянен адрес на територията на община Карнобат, както и постоянен или настоящ адрес в съответното населено място;
4. Да не притежават движима и недвижима собственост и/или идеални части от нея,  която може да бъде източник на доходи, с изключение на вещите, които служат за обичайно потребление на лицето или семейството/домакинството;
5. Да не са прехвърляли имот и/или идеални части от такъв за срок от една година преди подаване на декларацията;
6. Да не осъществяват търговска дейност и такава като земеделски производител;
7. Да нямат изискуеми задължения към община Карнобат;

/2/ Обстоятелствата по ал.1 се удостоверяват с декларация по образец.

/3/ Изискванията по чл.3, ал.1, т.4 не се прилагат в случаите, когато реализираният годишен доход е в размер до 4500 лева. Изискванията по чл.3, ал.1, т.5 не се прилагат в случаите на замяна на недвижими имоти, както и в случаите, когато общата стойност на сделките не надвишава 10 000 лева.

/4/ На обстоятелствата по ал.1 следва да отговоря всеки член на семейството /домакинството/.

/5/ Наличието на постоянен адрес на територията на общината, както и на постоянен или настоящ адрес в съответното населено място, както и изискването по ал.1, т.7 се проверява служебно от общинска администрация.

/6/ Лицата, които не отговарят на изискванията на ал.1 нямат право да получат дървесина, добита от горски територии-собственост на община Карнобат.

Чл.4. Продажбата на дървесина от горски територии-собственост на община Карнобат се извършва въз основа на годишен план за ползване на дървесина от горски територии на община Карнобат за съответната година, който се одобрява от Общински съвет – Карнобат.

Чл.5. Продажбата на дървесина от горски територии-собственост на община Карнобат, предмет на настоящите правила, се извършва по ценоразпис и съобразно обем, утвърдени от Общински съвет – Карнобат.

Чл.6. /1/ Въз основа на утвърдените ценоразпис, обем и годишен план за ползване на дървесина за съответната година в срок до 01 март Община Карнобат определя количеството дървесина по населени места, което ще се предоставя за текущата година. Необходимото количество дървесина за всяко населено място се определя съобразно броя на домакинствата, съобразно резултатите от преброяването на населението и жилищния фонд в Република България през 2021 г.

/2/ Количеството дървесина, което се предоставя за закупуване на населението на община Карнобат се формира като от общото количество дървесина се извади дървесината, необходима за училища, детски заведения, социални домове и други институции на бюджетна издръжка, които имат право да закупуват дървесина.

/3/ Определеното количество дървесина за продажба на населението се съобщава на кметовете и кметски наместници на населени места на територията на общината и се обявява на интернет страницата на община Карнобат.

Чл.7. /1/ В съответствие с определеното количество по чл.5 от настоящите правила, кметовете на населените места, съответно кметски наместници ежегодно, в срок до 31 март на текущата година изготвят списъци на физическите лица, които имат право да закупуват дървесина от горски територии – собственост на община Карнобат.

/2/ В списъците по ал.1 се вписват трите имена, ЕГН, постоянния и настоящ адрес на един от членовете на домакинството, както и количеството дървесина, което има право да закупи, съобразно определеното количество по чл.5. По възможност в списъка се посочват точен адрес, където трябва да се транспортира дървесината и телефон за връзка с лицето. Списъкът се подписва и подпечатва от кмета/кметския наместник на съответното населено място, а за град Карнобат – от определено от Кмета на общината лице. Към списъка се прилага декларация, удостоверяваща изискванията на чл.3, ал.1 от настоящите правила.

/3/ Общото количество на дървесината по изготвените списъци не следва да надвишава количеството и обема дървесина, определено за съответното населено място.

/4/ Списъците, ведно с декларациите се представят в община Карнобат, след което същите се предават в ТП „Държавно горско стопанство Карнобат“ за изпълнение на задълженията по сключения договор за управлението, стопанисването, ползването и охраната на горите, собственост на община Карнобат, включени в Общински горски фонд.

Чл.8. ТП „Държавно горско стопанство Карнобат“ след приемане на добитата на склад дървесина я предоставя за закупуване на населението на община Карнобат, съгласно предоставените му списъци. Дейностите по заплащане, транспортиране и получаване на дървесината се организират от ТП „ДГС Карнобат“.

Чл.9. В случай, че определеното количеството дървесина, което ще се предоставя за текущата година не е достатъчно, предимство имат социално слаби, възрастни, самотни, безработни лица и многодетни майки.

Чл.10. В случай, че определеното за съответното населено място количество дървесина не бъде закупено, същото се разпределя от страна на община Карнобат за друго/други населени места в общината.

ЗАКЛЮЧИТЕЛНИ РАЗПОРЕДБИ

§1. Настоящите правила са изменени и допълнени с Решение № 8.89 от 28.03.24 г. на Общински съвет – Карнобат и влизат в сила от 01.01.2024 г.